በኦሮሚያ ክልል  በቀን ግመታው ከ 43ሺህ በላይ ህገወጥ ነጋዴዎች ወደ ህጋዊ ሥርዓት ገብተዋል
በቀን የገቢ ግምታ ስራው የተለዩ ከ43 ሺህ በላይ ህገ ወጥ ነጋዴዎችን ወደ ህጋዊ ግብር አከፋፈል ስርአት ማስገባቱን የኦሮሚያ ገቢዎችና ጉምሩክ ባለሥልጣን አስታወቀ።ክልሉ ባለፍነው ሰኔ ወር ባካሄደው የቀን ገቢ ግመታ ስራ የለያቸው ከ43 ሺህ በላይ  ነጋዴዎች ምንም አይነት የንግድ ፍቃድም ሆነ ግብር እንዳልከፈሉ ባለስልጣኑ አስታውቋል።እነዚህ ነጋዴዎች ላይ ህጋዊ እርምጃ ቢወሰድ በአገር ኢኮኖሚ ላይ የሚያሳድረውን ጫና ከግምት በመክተት በህጋዊ የንግድ አሰራርና የግብር አከፋፈል መስመር ውስጥ እንዲገቡ መደረጋቸውን ነው የተገለጸው።ከዚህም በተጨማሪ በቀን ገቢ ግምቱ  በተገኘ መረጃ መሰረት ባላቸው የቀን ገቢ 11 ሺህ ነጋዴዎች ወደ ከፍተኛ  ግብር ከፋይ ደረጃ "ሀ" እንዲያድጉ ተደርጓል።የባለስልጣኑ ዋና ዳይሬክተር አቶ አህመድ ቱሳ ለጋዜጣኞች በሰጡት መግለጫ የቀን የገቢ ግምቱ ፍትሃዊ የሆነ የንግድ ውድድር እንዲኖርና ነጋዴዎች ከሚያገኙት ትርፍ  ተገቢውን ግብር እንዲከፍሉ የሚያደርግ ነው።"የቀን ገቢ ግመታው አሁን ክልሉ እና አገሪቱ ያለችበትን የኢኮኖሚ ዕድገትና ገቢ ጋር ተመጣጣኝ  በሆነ መንገድ ተሰርቷል" ብለዋል።እንደ አቶ አህመድ ገለፃ የቀን ገቢ ግምቱ ሳይካሄድ ለንግዱ ማህበረሰብ  የግንዛቤ ማስጨበጫ ስራ መሰራቱንና የቀን ገቢ ግምቱ ላይ ቅሬታ ያለው ማንኛውም ነጋዴ ቅሬታውን ማቅረብ ይችላል።እስካሁን ቅሬታ ያቀረቡትም ቅሬታቸው በኮሚቴ ይታያል ብለዋል።በክልሉ የጀበና ቡናን ጨምሮ 12 የንግድ አይነቶች በግብር ስርዓቱ እንደ አዲስ እንዲካተቱ መደረጉንም ተናግረዋል።በክልሉ ከ319 ሺህ በላይ ነጋዴዎች  የቀን የገቢ ግምት ጥናት የተካሄደባቸው ሲሆን ከነዚህም ውስጥ 264 ሺህ አነስተኛ ፣29 ሺህ መካከለኛ እና 26 ሺህ ከፍተኛ ግብር ከፋዮች መሆናቸው ታውቋል።አጠቃላይ የክልሉ ገቢ  45 በመቶ ከመንግስት ሰራተኛ፣24 በመቶ ከታክስ፣18 በመቶ ከነጋዴ የሚሰበሰብ ግብር ሆኖ ቀሪው ከሌሎች የገቢ አይነቶች ይሰበሰባል።ባለሰልጣኑ በተጠናቀቀው በ2009 ዓ.ም በጀት ዓመት 12 ቢሊዮን ብር ለመሰብሰብ አቅዶ ከ10 ነጥብ 4 ቢሊዮን ብር በላይ ገቢ መሰብሰቡን ገልጸዋል።